**Pályázati kiírás kitelepülőknek Siófok Gyereknap 2025 rendezvényen (2025. május 25.) történő részvételre**

1. **A pályázat tárgya**

Siófok Város Önkormányzata (továbbiakban: Kiíró) pályázatot hirdet a **2025. május 25-én** a siófoki, Fő téren megrendezésre kerülő **2025. évi Siófok Gyereknap** (továbbiakban: rendezvény) vendéglátó-ipari és termékértékesítési tevékenységének ellátására.

**A rendezvény célja:** Siófok városa hagyományosan minden évben megrendezi a nagy népszerűségnek örvendő Siófok Gyereknap elnevezésű rendezvényét, melynek célja, hogy ezen a napon – értéket közvetítő kulturális programok nyújtásán túl – gondtalanul ünnepeljük és kényeztessük társadalmunk jövőjét alakító gyermekeinket!

Ennek keretében célunk, a városi kulturális és szabadidős színvonalas programpaletta biztosítása, ezen a napon előtérbe helyezve a gyermekek és szüleik igényeit. Mind a város lakosságát és a városba érkező vendégeket kiszolgáló magas minőségű termék és szolgáltatáskínálat felvonultatása a cél, figyelembe véve a helyi sajátosságokat, értékeket, a gyermekek és szüleik igényeit.

**Általános rendelkezések:**

Siófok Város Önkormányzata Képviselő-testületének 1/2024. (II.29.) számú, a közterületek használatának szabályozásáról szóló rendelete (a továbbiakban: Rendelet) szabályozza az önkormányzati rendezvényekre vonatkozó közterület-használatot.

A Rendelet 57. §-a szerint:

*„(1) Az önkormányzati rendezvény rendezvénytérkép szerinti közterület használatára az e rendelet szerinti pályázati eljárás során kijelölt pályázó jogosult.*

*(2) A pályázati eljárás lefolytatására, a pályázati kiírás kiadására az e rendelet szerinti pályázati bizottság jogosult.*

*(3) A pályázati bizottság tagjai*

*a) Siófok Város Polgármestere vagy az általa delegált személy,*

*b) a Képviselő-testület Idegenforgalmi és Rendészeti Bizottsága által delegált két személy,*

*c) a Jegyző és a Jegyző által delegált két személy azzal, hogy az egyik delegált a Siófoki Közös Önkormányzati Hivatal Kommunikációs és Turisztikai Iroda köztisztviselője, és*

*d) a rendezvény szervező által delegált egy személy.*

*(4) A pályázati bizottság*[*(3) bekezdés a)*](https://or.njt.hu/eli/731487/r/2024/1#SZ57@BE3@POA)*és*[*b) pont*](https://or.njt.hu/eli/731487/r/2024/1#SZ57@BE3@POB)*szerinti tagjait naptári évre delegálják az előző év december 31. napjáig, a*[*(3) bekezdés c) pont*](https://or.njt.hu/eli/731487/r/2024/1#SZ57@BE3@POC)*szerinti tagját a rendezvény szervezője a kijelölését követő 15 napon belül delegálja.”*

**Rendelet link:**

* [**https://or.njt.hu/eli/731487/r/2024/1/2025-02-01**](https://or.njt.hu/eli/731487/r/2024/1/2025-02-01)

1. **A rendezvény jellemző adatai:**

**Helyszín: 8600 Siófok, Fő tér**

**Időbeli ütemezés:**

* + Rendezvény időtartama: 2025.05.25.
  + Beépítés, beszállítás időtartama: 2025. 05.25. 07.30-10.00; bontás: 19.00-21.00

A rendezvény **Szervezője** a Képviselő-testület 339/2024 (XI.28.) határozata alapján a Kálmán Imre Művelődési Központ. (a továbbiakban: Szervező; Siófok, Fő tér 2.; Levelezési cím: 8601 Siófok, Pf.: 83. Tel.: +36 84 311 855; info@kulturkozpont-siofok.hu)

A hatósági szerződéskötési folyamathoz kapcsolódó feladatokat Siófoki Közös Önkormányzati Hivatal Városfejlesztési és Üzemeltetési Osztálya végzi. A pályázókkal létrejövő hatósági szerződés időtartama alatt a Szervező a rendezvény operatív lebonyolítója. A hatósági szerződés és a vonatkozó Rendelet betartásának ellenőrzését Siófoki Közös Önkormányzati Hivatal Hatósági Osztálya végzi.

Információk:

* <https://siofok.hu/palyazat-kitelepules-rendezvenyek2025>
* [kitelepules@siofok.hu](mailto:kitelepules@siofok.hu)

1. **Megpályázható területek és kategóriák:**

Kiíró tájékoztatja a Pályázókat, hogy az 1. számú melléklet tartalmazza (RENDEZVÉNYTÉRKÉP SIÓFOK GYEREKNAP 2025) a rendezvény területén a pályázható területeket. Az ’A’ piros szektor a termékek árusítása és szolgáltatások (kivéve légvár/körhinta elhelyezése) nyújtása céljából alkalmas területeket, a ’B’ kék szektor a vendéglátó egység vagy büfékocsi elhelyezésére alkalmas területeket. Az ’A/B’ zöld szektor a termékek árusítására és a vendéglátó egységek elhelyezésére egyaránt alkalmas.

**A kitelepülési egységek pontos elhelyezéséről Kiíró dönt a pályázati bíráló bizottság döntésének megfelelően.**

**KÖZTERÜLET-HASZNÁLATI DÍJAK ÉS KERESKEDELMI EGYSÉG KATEGÓRIÁK**

|  |  |  |
| --- | --- | --- |
| Rendezvényekhez kötött vendéglátó ipari helyben fogyasztás céljából állított építmények és bútorzat elhelyezése (1 napos rendezvények esetén) | 7.500.- | Ft/m2/rendezvény |
| Rendezvényekhez kötött termékek árusítása és szolgáltatások nyújtása céljából állított építmények elhelyezése  (1 napos rendezvények esetén) | 3.500.- | Ft/m2/rendezvény |
| Rendezvény esetén büfékocsi elhelyezése  (1 napos rendezvények esetén) | 7.500.- | Ft/m2/rendezvény |

Teljes rendelet és közterület-használati díjak teljes melléklete:

[**https://or.njt.hu/eli/731487/r/2024/1/2025-02-01**](https://or.njt.hu/eli/731487/r/2024/1/2025-02-01)

[**https://or.njt.hu/download/2657/resources/EJR\_86965191-M\_d.\_rendelet\_1\_mell\_klete\_-\_alaprendelet\_2.\_mell\_klete.pdf**](https://or.njt.hu/download/2657/resources/EJR_86965191-M_d._rendelet_1_mell_klete_-_alaprendelet_2._mell_klete.pdf)

**Kérjük a pályázat benyújtásakor a pályázati adatlapon a kereskedelmi egység és az igényelt fogyasztótér, bútorzat stb. méretét és helyigényét is pontosan megadni a Pályázati adatlap (3. melléklet) kitöltésekor!**

**4. Fizetési feltételek, kaució:**

Kiíró tájékoztatja a pályázókat, hogy a nyertes pályázóknak a pályázati eredményről történő értesítés átvételét követő 8 napon belül - elektronikus úton - közterület-használati kérelmet kell benyújtani a Városfejlesztési és Üzemeltetési Osztály részére, mely alapján hatósági szerződés megkötésére kerül sor.

A Rendelet 57. § *(6) bekezdése szerint:*

*„(6) A pályázat útján kijelölt jogosult a rendezvénytérképen kijelölt közterület használatát érvényes hatósági szerződés birtokában és a közterület-használati díj megfizetését követően kezdheti meg.”*

**A Rendezvényen történő közterület-használat kizárólag a hatósági szerződés megkötését és a hatósági díj megfizetését követően kezdhető meg.**

**Működéshez kapcsolódó díjak:**

Kereskedelmi egységenként a közterület-használati díjon felül fizetendőek.

* Kaució: Gasztronómiai tevékenység, vagy foltot hagyó termékek (pl.: olaj) árusítása esetén a nyertes Pályázó a hatósági szerződésben leírtak szerint köteles bruttó 2.500 Ft/m2, kauciót megfizetni rendezvényenként a hatósági díjjal egyidejűleg Kiíró felé. Amennyiben nyertes Pályázó jogszabályban, vagy a hatósági szerződésben meghatározott kötelezettségei közül valamelyiket megszegi a Rendezvény ideje alatt, vagy kárt okoz, Kiíró – a polgárjogban meghatározott jogai érvényesítése mellett – jogosult a kaució összegéből követelését közvetlenül érvényesíteni.

Kiíró a nyertes Pályázók számára a rendezvény bontását követően a kauciót visszafizeti, amennyiben a Pályázó a közterületet, valamint annak közvetlen környezetét tiszta, rendezett, sérülésmentes állapotban adja át a rendezvény bontásakor. Amíg a Kiíró részére a kaució megfizetése nem történik meg, addig a nyertes Pályázó az árusítást nem kezdheti el.

# 

1. **Rendezvényen történő részvétel feltételei és módja:**

# A siófoki önkormányzati rendezvények, így a Siófok Gyereknap 2025 esetében is cél a látogatóvonzó műsorkínálat, a színvonalas gasztronómia, a minőségi termékkínálat mellett az egységes, esztétikus megjelenés, ennek érdekében az alábbi elvárásokat fogalmazza meg.

# Kereskedelmi egység típusa lehet:

1. Faház, melynek színe: pácolt vagy barnára festett fa (a farost és az osb lap nem számít fának),

2. 3x3 vagy 2x2 méteres egyszínű fehér ponyva sátor, melynek anyaga: tiszta, szakadás mentes,

3. Fa kecskelábas, melynek ponyva teteje: egyszínű fehér, tiszta, szakadás mentes

4. Büfékocsi, Foodtruck: visszafogottan dekorált, leginkább egyszínű

# 

# Pályázati elvárások:

* a faház és a sátor esetében, annak minden oldala egyforma anyagból készüljön;
* a kereskedelmi egység alja a burkolat védelme érdekében szivárgásmentes legyen;
* gasztronómiai tevékenység, vagy foltot hagyó termékek (pl.: olaj) árusítása esetén az egység körül minden irányból, legalább 2 méter szélességben zöld színű, új, vagy újszerű, egybefüggő szőnyeget kell kihelyezni, mely szivárgás mentesen zár, a szélét rögzíteni kell, a rögzítés esztétikus legyen, és nem tehet kárt a burkolatban, a szőnyeg alá teljes terjedelemben lépésálló fóliát kell elhelyezni;
* vendéglátóhely fogyasztóterén kizárólag egyforma, installáció, bútorzat helyezhető el;
* a Pályázó köteles a napi tevékenység, illetve az építési- és bontási munkák során keletkezett hulladékot hulladékgyűjtő konténerbe helyezni, illetve az általa használt területet a Rendezvény ideje alatt folyamatosan tisztán és rendezetten tartani;
* a Pályázónak gondoskodnia kell az egység zárhatóságáról és a termékek biztonságos elhelyezéséről;
* minden szerződött partnerünktől kérjük, hogy a rendezvény során a műanyag zacskók, tányérok, evőeszközök, nylontáskák, és egyéb környezetszennyező csomagolóanyagok helyett lehetőleg papír, vagy lebomló anyagokból készült környezetbarát megoldásokat használjanak;
* a pályázó a rendezvény területén, szponzorációs, reklám támogatási tevékenységet nem végezhet;
* a nyertes Pályázó köteles a pályázati felhívásban meghatározott kötelező nyitvatartási idő betartására.

**5.** **Pályázat benyújtásának menete és feltételek**

**A pályázat benyújtásának határideje: 2025. 03.25. kedd**

A pályázati anyagot a kért dokumentumokkal együtt személyesen vagy postai úton lehet benyújtani az alábbi címre:

**Siófoki Közös Önkormányzati Hivatala**

**Városfejlesztési és Üzemeltetési Osztály**

**8600 Siófok, Fő tér 1.**

**„Pályázat Siófok Gyereknap 2025”**

*Kiíró csak azzal a céggel tud közterület-használati szerződést kötni, mely cégre a kötelező mellékletként beküldendő hivatalos dokumentumok szólnak (működési engedély, cégkivonat) az alábbiak szerint:*

A pályázó egy pályázatában egy egységet jelölhet meg, amennyiben több egységgel kíván a rendezvényre pályázni, mindegyikre külön pályázatot kell benyújtania.

**A pályázaton történő részvétel feltétele az alábbi dokumentumok határidőre történő hiánytalan benyújtása:**

- egyéni vállalkozó nyilvántartási száma;

- jogi személy, jogi személyiség nélküli gazdasági társaság esetén a vezető tisztségviselő aláírási címpéldányának másolata;

- 30 napnál nem régebbi **SIÓFOK VÁROS Önkormányzati Adóhatóság nullás igazolása**;

- a rendezvényen megvalósítandó kitelepülés bemutatása fotóval (min. 3 db), vagy látványrajzzal

- a Pályázó eddigi tevékenységének ismertetése, nyilatkozat a referenciáiról, korábbi szabadtéri rendezvényen való részvétel igazolása, mely közreműködést a Pályázónak fotódokumentációval kell igazolnia (kitelepülésenként maximum három fotó);

- árusítandó ételek, termékek felsorolása, tervezett fogyasztói árak bemutatása; (étlap, 3 db fotóval illusztrálva).

Ha a pályázat nem felel meg a jelen pályázati felhívásban foglalt tartalmi előírásoknak, vagy a meghatározott határidőt követően kerül megküldésre, akkor a pályázat érvénytelen.

**6. A pályázat elbírálásának szempontrendszere:**

A benyújtott pályázatokat a Rendeletben meghatározott összetételű pályázati bíráló bizottság értékeli. A benyújtott pályázatok a pályázati felhívásban meghatározott bírálati szempontok alapján kerülnek elbírálásra.

A bizottság értékeli az érvényes pályázatokat az alábbi szempontrendszer szerint:

**Bírálati szempontok 1: vendéglátó egység, vagy büfékocsi**

a. kitelepülés látványterve, koncepciója, infrastruktúra igénye, mérete és elhelyezhetősége

b. a gasztronómiai kínálat értékelése

c. felhasznált alapanyagok, konyhatechnológia alapján

d. energiatudatosság, környezetbarát megközelítés

e. referenciák.

**Bírálati szempontok 2:** **termékek árusítása és szolgáltatások nyújtása**

a. kitelepülés látványterve, koncepciója

b. a termékkínálat értékelése

c. felhasznált alapanyagok alapján

d. energiatudatosság, környezetbarát megközelítés

e. referenciák.

**További, minden típusú pályázóra vonatkozó szempontok:**

* különleges, vagy hiánypótló kínálattal rendelkeznek;
* alkalmasak nagy létszámú közönség gyors kiszolgálására, de mindezt nem a minőség és látvány rovására teszik;
* vállalják, hogy energiatakarékos megoldásokat használnak, illetve környezetbarát anyagok felhasználását részesítik előnyben. (pl. a műanyag zacskók, tányérok, evőeszközök, nylontáskák, és egyéb környezetszennyező csomagolóanyagok helyett papír vagy lebomló anyagokból készült környezetbarát megoldásokat használ);
* a korábbi években kiváló minőségen szolgáltató szabadtéri vendéglátóegységeket üzemeltettek;
* termékei, megjelenése, arculata kapcsolódik a rendezvény tematikájához (Gyereknap révén kifejezetten gyermekek és családoknak szóló kínálat!)

Amennyiben a nyertesnek nyilvánított pályázóval a meghatározott határidőn belül a szerződéskötés nem jön létre, a bíráló bizottság által kijelölt pályázó léphet a helyébe.

A Rendezvényen a konkrét árusító hely kiosztását minden esetben a Kiíró – Pályázati Bíráló Bizottság által – határozza meg (beosztás, elhelyezés, területkijelölés stb.). A Pályázó a hatósági szerződés aláírásával elfogadja a Kiíró által részére árusításra kijelölt közterületet.

**Kiíró legkésőbb 2025.04.15. kedd 24.00 óráig elektronikus úton értesíti Pályázókat a pályázatok elbírálásáról. Az értesítés kézhezvételét követően a pályázó köteles beterjeszteni a közterület-használat iránti kérelmét.**

**A pályázó által folytatni kívánt tevékenységhez szükséges hatósági engedélyek beszerzése kizárólag Pályázó feladata.**

**8. A Kiíró által biztosított szolgáltatások:**

* A közterület biztosítása
* Közvilágítás
* Áramellátás
* Kommunális szemétszállítás
* Rendezvény kommunikálása, népszerűsítése

**9. Mellékletek:**

1. sz. melléklet Rendezvénytérkép

2. sz. melléklet Nyilatkozat

3. sz. melléklet Pályázati adatlap